text: করোনার উপসর্গ নিয়ে গোবিন্দগঞ্জে শিশুর মৃত্যু | 897152 | কালের কণ্ঠ | kalerkantho
  ১০ এপ্রিল, ২০২০ ১৭:২৮ | পড়া যাবে ১ মিনিটে
  গাইবান্ধার গোবিন্দগঞ্জে শুক্রবার সকালে করোনা উপসর্গ নিয়ে রিমা খাতুন (১১) নামের এক শিশুর মৃত্যু হয়েছে। সে উপজেলার রাখাল বুরুজ ইউনিয়নের দক্ষিণ মিয়াপাড়া গ্রামের এনামুল হকের মেয়ে।
  স্থানীয়রা জানিয়েছেন, মৃত রিমার বাবা-মা ঢাকায় শ্রমিকের কাজ করতেন এবং রিমা পরিবারের অন্য সদস্যদের সাথে গ্রামের বাড়িতে থাকতো। গত কয়েকদিন আগে ঢাকা থেকে রিমার বাবা-মা গ্রামের বাড়িতে আসে এবং তারপর থেকেই রিমা সর্দি, জ্বর, শ্বাসকষ্টে আক্রান্ত হয়। এ অবস্থায় শুক্রবার সকালে সে মারা যায়। রিমা করোনাভাইরাসে আক্রান্ত কিনা তা নিয়ে গ্রামবাসীর মধ্যে আতংক দেখা দিয়েছে।
  গোবিন্দগঞ্জ উপজেলা স্বাস্থ্য ও পরিবার কল্যাণ কর্মকর্তা ডা. মজিদুল ইসলাম জানান, ঘটনার পর পরই উপজেলা স্বাস্থ্য কমপ্লেক্স থেকে একটি দল মৃত রিমার নমুনা সংগ্রহ করেছেন এবং তা পরীক্ষার জন্য রংপুর মেডিক্যাল কলেজ হাসপাতালের করোনা পরীক্ষা কেন্দ্রে পাঠানো হয়েছে। নমুনা পরীক্ষার রিপোর্ট পাওয়ার পর রিমা খাতুন করোনাভাইরাসে আক্রান্ত ছিল কিনা তা নিশ্চিত হওয়া যাবে। তবে সামাজিক নিরাপত্তার জন্য ওই বাড়িটি কোয়ারেন্টিন করা হয়েছে।